**HORÚČAVY A ĽUDSKÁ NEROZVÁŽNOSŤ MÔŽU SPÔSOBIŤ ZVIERATÁM UTRPENIE**

Hoci v správach opakovane počúvame o nebezpečenstve extrémne horúcich dní a výzvach, aby sa nielen ľudia (starší, deti, chorí) nevystavovali horúčavám, ale aby tak nerobili ani svojim domácim zvieratám, **každoročne evidujú veterinári ťažké prípady a úmrtia spôsobené nedbanlivosťou ľudí.** Pritom nejde len o prípady zavretých psov v autách, ale už aj samotná fyzická námaha vonku v tak horúcom počasí, spôsobuje vážne stavy prehriatia, ktoré veľakrát končia tragicky. **Je dôležité vedieť, že v prípade, ak uvidíte v horúčavách psíka zatvoreného v aute, môžete mu pomôcť aj vy.**

*“Extrémne horúčavy v posledných dňoch zapríčinili mnoho kolapsov zvierat z prehriatia. V Univerzitnej veterinárnej nemocnici UVLF v Košiciach sme riešili niekoľko prípadov prehriatia psov, ktoré sa nám v krátkom čase podarilo stabilizovať, ale niektoré skončili, bohužiaľ, tragicky. Mylne sa majitelia domnievajú, že k prehriatiu môže dôjsť len, keď je zviera uzavreté v nejakom priestore, napríklad v aute. No najčastejšou príčinou býva prehriatie vonku, keď má pes nadmernú fyzickú aktivitu v čase veľkých horúčav. K prehriatiu môže dôjsť napríklad aj pri nevinne vyzerajúcom aportovaní,” vysvetľuje* MVDr. Martina Karasová z Kliniky malých zvierat Univerzity veterinárskeho lekárstva a farmácie v Košiciach.

Stále však veľa majiteľov necháva svojich domácich miláčikov v autách na parkovisku. Pritom netreba podceniť fakt, že i napriek tomu, že odbehnete len na pár minút alebo zámerne necháte auto pod stromom, aj tak môže vnútorná teplota v aute dosahovať až 56 °C.
Taktiež prechádzka po rozpálenom chodníku, ktorého teplota môže dosiahnuť až 70 °C máva nepríjemné následky v podobe popálenín na labkách. “*Našťastie, majitelia psíkov sú už v súčasnosti dobre informovaní a prípady popálenín vidíme len veľmi sporadicky*,” konštatuje MVDr. Karasová a dodáva, “ *Najväčší problém s vysokými teplotami majú najmä staršie a obézne zvieratá, ale tiež brachycefalické plemená psov ako mops alebo francúzske buldočky. Pri nich musí majiteľ zvýšiť opatrnosť a v prípade vysokých teplôt korigovať ich fyzickú aktivitu na minimum. Nie každý pes si dokáže sám vyhodnotiť riziko, keďže mnohokrát je pre neho hra a fyzická aktivita veľkým stimulom a ľahko môžu preceniť svoje sily, preto musí za psa rozmýšľať majiteľ.”*

Nie vždy sú však rozhodnutia majiteľov v prospech komfortu zvieraťa. Tak, ako aj v bežných prípadoch, kedy dochádza k zlému zaobchádzaniu so zvieraťom zo strany majiteľa (ak to nemá vytvorené vhodné podmienky a dochádza k jeho týraniu), tak aj v prípade, zanedbanej starostlivosti v čase horúčav môžete pomôcť zvieraťu aj vy. V tomto prípade však namiesto kontaktovania Zelenej Linky MŽP je potrebné volať políciu.



Martin Hojsík, poslanec Európskeho parlamentu, ktorý v oblasti ochrany práv zvierat spolupracuje s iniciatívou Zvierací ombudsman už niekoľko rokov, upozorňuje na právo zasiahnuť, *“Je veľmi smutné, že i napriek toľkým varovaniam a paradoxne i faktu, že zvieratá sú pre majiteľov domáci miláčikovia, na ktorých nedajú dopustiť, sami im svojim ľahostajným správaním vedia ublížiť. Ľahostajní však nemôžeme zostať my v prípade, že vidíme napríklad psíka zavretého v aute vo veľkej horúčave. Je dôležité neignorovať utrpenie a zavolať políciu, ktorá má právo rozbiť okno a vybrať psíka z auta.”*

Ako teda môžeme pomôcť zvieraťu počas horúcich dní?

* ​​Nenechajte ho v aute ani na minútu.
* Neprechádzajte sa po horúcom chodníku, venčiť v neskorších hodinách a na trávnatých plochách a v tieni.
* Zdržiavajte sa vo vnútri.
* Vyhýbajte sa fyzickej záťaži - hru odložiť na neskoršiu hodinu.
* Kontrolujte dostatok pitnej vody, prípadne pridajte do misy aj kocky ľadu.
* Podložte pod zviera studenú podložku alebo ho jemne prikryte vlhkým uterákom.
* Pripravte bazénik s vodou alebo poskytnite miesto na chladnej dlažbe v kúpeľni.

**Zvierací ombudsman** je iniciatíva Aliancie združení na ochranu zvierat a občianskeho združenia **FALLOPIA**, ktorá sa od roku 2011 zaoberá pomocou zvieratám na úrovni systémových a legislatívnych zmien. **Zvierací ombudsman** je neštátna a apolitická iniciatíva. **Zvierací ombudsman** je tím priateľov zvierat, ktorí sa rozhodli venovať svoj čas a odbornosť odvážnemu cieľu: Slovensko vľúdne a empatické (nielen) k zvieratám. Iniciatíva je dôležitá aj pre posilňovanie empatie v spoločnosti voči zvieratám, životnému prostrediu a prírode, najmä u detí a mladej generácie. Zvieraciemu ombudsmanovi sa dvakrát podarilo zmeniť Trestný zákon, či nájsť domov stovkám zvierat cez adopčné podujatie Nájdite sa! so zvieratkom z útulku. Jednou z najdôležitejších aktivít Zvieracieho ombudsmana bola novela zákona o veterinárnej starostlivosti. Členovia Zvieracieho ombudsmana už v roku 2011 presadili sprísnenie prvých trestov za týranie zvierat. **V roku 2018 patril Zvierací ombudsman medzi tvorcov novely zákona o veterinárnej starostlivosti, podľa ktorej už zviera nie je vecou.** Roky však Zvierací ombudsman s partnermi pracuje na ďalších legislatívnych návrhoch, ktoré by dokázali znížiť krutosť na zvieratách na Slovensku a zvýšiť vymožiteľnosť práva v tejto oblasti.

**Kontakt pre médiá**

Katarína Schneiderová

press@zvieraciombudsman.sk/ 0905165 959

**Zvierací ombudsman**

[www.zvieraciombudsman.sk](http://www.zvieraciombudsman.sk)

facebook.com/zvieraciombudsman

instagram.com/zvieraciombudsman\_official/

www.stopkrutosti.sk

<https://www.youtube.com/watch?v=H5omwj51HWc>

**Odborníkov z iniciatívy Zvierací ombudsman nájdete na**

**Zelenej linke Ministerstva životného prostredia:**

0800 144 440 / pracovné dni od 8:00 do 18:00 / zelena.linka@enviro.gov.sk